Die Europese korthaarkat is ’n katras wat in Swede ontstaan het. Die ras is onlangs erken om die rasse te bewaar wat al lank natuurlik in Europese dorpe en stede voorkom. Die Eurpese korthaatkat het sy eweknieë in Brittanje (die Britse korthaarkat) en Amerika (die Amerikaanse korthaarkat), wat al baie langer geteel word. Eersgenoemde is egter met Persiese katte gekruis en selektief geteel sodat dit ’n stewiger kat met ’n korter snoet en dikker pels kon wees. Dit is ook eers die Europese korthaarkat genoem en het saam met dié katte in een klas meegeding tydens skoue, tot in 1982, toe die Skandinawiese tipe Europese korthaarkat as ’n aparte ras met sy eie standaarde erken is. Die Europese korthaar is ’n sterk kat van gemiddelde grootte tot groot, met ’n breë, gespierde bors. Die sterk bene is van gemiddelde lengte en die pote is rond. Die stert is redelik dik by die basis en loop dunner na die punt, wat stomp is. Die redelike groot kop is rond, maar nie so rond soos die Britse korthaarkat s’n nie.